Gester bin ich 10h vo Puno uf Cuzco gfahre mit em Bus. Die Stadt isch athemberaubend! Bis jetzt bi wiitem die schoenste Stadt, wo ich gseh han uf daere Reis. I de Altstadt haets ei schoeni Chile a de andere, grossi Plaetz und vieli traditionelli Hueser. Vieli sind no uf de Fundament vo alte Inka-Gebaeude. Cuzco isch d Hauptstadt vom Inka-Riich gsi, wo vo 1200 bis 1600 n.Chr. es Gebiet vo Santiago de Chile bis Ecuador kontrolliert haet, ueber 5000km. Scho damals haet Cuzco ca. 50'000 Einwohner gha (riesig fuer die Ziit). I de naechste Taeg gan ich chli uf Besichtigungstour und in Usgang. Naechst Wuche isch e 5-Taegigi Trekking-Tour zum Machu Picchu agseit. De "offizielle Inkatrek" uf alte Strasse und Waeg vo de Inkas isch usbuechet bis im Juli! Die loend nur e gwuessi Azahl Touris pro Tag uf die Strecki. Nimm jetzt chli e anderi Route.    Cuzco isch im Zentrum sehr, sehr touristisch. Aber usserhalb doch au urspruenglich bliebe. (S faehled zwar de Charme und di traditionelle Kleider vo Bolivie). Bin vorane am Mercado Central en feine Fruchtsaft go trinke. Nachane  dur d Fleischabteilig gloffe... wieder mal unglaublich, wie ueberall in Suedamerika: da chasch praktisch jedes Teil vo de Tier chaufe; vo Schweine- oder Chueh-Bei mit Huf ueber Chuehschnauze inkl. Zaeh, Zunge und Nase, alli haessliche Innereie, troechnets Irgendwas (wohl Chueh-Mage oder so, brun und mit viel Fluege dra), Huehnerfuess, Sauschwaenzli, u.s.w. Will ich da wuerklich no Fleisch aesse?? Bis am Abig isch das daenn jewils wieder vergaesse oder verdraengt.    Vorane bin ich e emene Quartier  zum Coiffeur, wo's wiit und breit kei anderi Touris gha haet. Wow, fuer 2 Soles (CHF 0.80) haets e neui Frisur gaeh. I 10 Minute bin ich abgfertiget gsi, ohni Waesche und Kafi oder so. S Resultat muess ich spaeter beurteile. Er haet mini Haar am Schluss flach nach vorne buerstet mit viel Gel und di vorderste ufgstellt. Erinneret mich chli ad Frisur vom Roger zu KV-Ziite. (Sorry Roger, isch noed boes gmeint! Mini Pilz-Frisur, wo ich es wiili gha han, haet damals au noed besser usgseh.). Gan's nachane go  waesche und wieder chli ufstelle. Zum Dank han ich uf 3 Soles ufgrundet... Er haet nur gmeit e Rasur fuer 5 Soles wuerd mir guet tue! Wiso? - Han mich doch vor ere Wuche mal rasiert... Das mach ich daenn lieber selber huet Abig.